Obecné zastupiteľstvo Kráľová nad Váhom na základe § 6 a § 11 ods. 4 písm. g) zákona SNR
č. 369/1990 Zb. o obecnom zriadení v znení neskorších predpisov a § 16 zákona NR SR
č. 181/2014 Z. z. o volebnej kampani a o zmene a doplnení zákona č. 85/2005 Z. z.
o politických stranách a politických hnutiach v znení neskorších predpisov sa uznieslo na tomto

**Všeobecne záväznom nariadení**

**Obce Kráľová nad Váhom č. 1/2016**

**o vyhradení miesta a ustanovení podmienok  na umiestňovanie volebných plagátov na verejných priestranstvách počas volebnej kampane**

**§ 1
Predmet úpravy**

Toto všeobecne záväzné nariadenie upravuje vyhradenie miesta a ustanovuje podmienky na umiestňovanie volebných plagátov na verejných priestranstvách v Obci Kráľová nad Váhom (ďalej len „obec“) počas volebnej kampane pre voľby do Národnej rady Slovenskej republiky, voľby do Európskeho parlamentu, voľby do orgánov samosprávnych krajov a voľby do orgánov samosprávy obcí.

Volebnou kampaňou sa pre účely tohto nariadenia rozumie činnosť politickej strany, politického hnutia, koalície politických strán a politických hnutí,  alebo nezávislého kandidáta, prípadne ďalších subjektov, zameraná na podporu alebo slúžiaca na prospech kandidujúcej politickej strany, politického hnutia, koalície politických strán a politických hnutí, alebo nezávislého kandidáta formou umiestňovania volebných plagátov na verejných priestranstvách Obce Kráľová nad Váhom.

Volebná kampaň začína dňom uverejnenia rozhodnutia o vyhlásení volieb v  Zbierke zákonov Slovenskej republiky a končí 48 hodín predo dňom konania volieb.

**§ 2
Vyhradenie miesta
na umiestňovanie volebných plagátov na verejných priestranstvách**

Kandidujúci subjekt môže počas volebnej kampane umiestňovať volebné plagáty iba na miestach určených týmto nariadením.

Na umiestňovanie volebných plagátov obec vyhradí pre kandidujúce subjekty a nezávislých kandidátov tieto plochy:

* skruž pri autobusovej zastávke „Tropikana“
* propagačná tabuľa pred športovým areálom
* propagačná tabuľa pred domom s. č. 245
* propagačná tabuľa pre domom s. č. 300.

Umiestňovanie volebných plagátov na iných miestach verejných priestranstiev v Obci Kráľová nad Váhom je zakázané.

**§ 3
Podmienky na umiestňovanie volebných plagátov**

Vyhradené plochy sú k dispozícii zaregistrovaným politickým subjektom, nezávislým kandidátom až do skončenia volebnej kampane, bez ohľadu na to, či kandidujúci subjekt, nezávislý kandidát plochu na umiestnenie volebného plagátu využije, alebo nie.

Plocha vymedzená na umiestňovanie volebných plagátov počas volebnej kampane sa kandidujúcim subjektom poskytuje bezodplatne.

Umiestňovanie a odstránenie volebných plagátov na vyhradených miestach si každý kandidujúci subjekt zabezpečí sám na vlastné náklady.

Za obsah volebných plagátov umiestňovaných na vyhradených plochách zodpovedajú kandidujúce subjekty, nezávislý kandidát.

**§ 4
Zrušovacie ustanovenie**

Zrušuje sa Všeobecne záväzné nariadenie Obce Kráľová nad Váhom o vymedzení miest na vylepenie volebných plagátov č. 1/2010, schválené s uznesením číslo: 38/2010-OZ zo dňa 28. apríla 2010.

**§ 5
Účinnosť**

Na tomto všeobecne záväznom nariadení sa uznieslo Obecné zastupiteľstvo Kráľová nad Váhom dňa 27. 01. 2016 s uznesením číslo 12/2016-OZ.

Toto všeobecne záväzné nariadenie nadobúda účinnosť pätnástym dňom od vyvesenia na úradnej tabuli v obci.

 RNDr. Ferenc Bergendi

 starosta obce